ขายกองทุน500บ.
กสิกรไทยชวนซื้อแอลทีเอฟ/อาร์เอ็มเอฟปรับวงเงินขั้นต่ำลงให้รายย่อยซื้อหักภาษีได้
15 ต.ค. 2557

กสิกรไทยชวนซื้อแอลทีเอฟ/อาร์เอ็มเอฟปรับวงเงินขั้นต่ำลงให้รายย่อยซื้อหักภาษีได้
กสิกรไทย หนุนรายย่อยซื้อกองทุนรวม ลดวงเงินขั้นต่ำซื้อกองทุนรวมเหลือครั้งละ 500 บาท 
นางนพวรรณ เจิมหรรษา ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารได้ปรับเงื่อนไขการขายหน่วยลงทุนในกองทุนรวมหุ้นระยะยาว (แอลทีเอฟ) และกองทุนรวมหุ้นเพื่อการเลี้ยงชีพ (อาร์เอ็มเอฟ) ที่สาขาของธนาคารทั่วประเทศ จากเดิมกำหนดให้ซื้อหน่วยลงทุนขั้นต่ำครั้งละ 5,000 บาท ก็ลดลงเหลือ 500 บาท เพื่อเปิดโอกาสให้รายย่อยและผู้ที่เริ่มทำงานใหม่ๆ ซึ่งยังมีเงินเดือนไม่สูงมาก มีโอกาสที่จะซื้อกองทุนรวมสะสมเพื่อหักลดหย่อนภาษีได้ง่ายขึ้น ซึ่งจะซื้อแบบหักบัญชีเงินฝาก ซื้อด้วยเงินสด หรือด้วยบัตรเครดิตก็ได้ 
“กลุ่มนี้ถือเป็นลูกค้าใหม่ที่ควรจะส่งเสริมให้เพิ่มการออมภาคสมัครใจให้มากขึ้น เพื่อความมั่นคงและเป็นหลักประกันให้กับลูกค้า ซึ่งส่งผลดีต่อภาพรวมของเศรษฐกิจด้วย” นางนพวรรณ กล่าว 
ทั้งนี้ ตามเงื่อนไขของกรมสรรพากร กำหนดให้ผู้ที่ซื้อกองทุนรวมแอลทีเอฟและอาร์เอ็มเอฟ จะซื้อกองทุนหักภาษีได้ขั้นต่ำ 5,000 บาท ดังนั้นรายย่อยควรซื้อสะสมให้ครบตามประกาศกรมสรรพากรคือทั้งปี 5,000 บาท ก็นำไปหักลดหย่อนภาษีได้ แต่หากไม่ครบตามเงื่อนไขที่จะหักลดหย่อนภาษีได้การลงทุนในกองทุนรวมนับว่าให้ผลตอบแทนที่ดีกว่าการฝากเงิน
นางนพวรรณ กล่าวว่า เพื่อสนับสนุนธนาคารจับมือกับบริษัทหลักทรัพย์จัดการกองทุน (บลจ.) กสิกรไทย จัดโปรโมชั่นคืนเงินแก่ผู้ซื้อกองทุนซื้อ 1 แสนบาท ได้เงินคืน 200 บาท สามารถซื้อได้เงินคืนสูงสุด 2 หมื่นบาท เริ่มตั้งแต่วันนี้30 ธ.ค. 2557
นอกจากนี้ ผู้ถือบัตรเครดิตธนาคารกสิกรไทย สามารถชำระค่าซื้อกองทุนรวมผ่านบัตรเครดิตได้ที่ธนาคารกสิกรไทยทุกสาขา สามารถลงทุนออนไลน์ผ่านบริการ KCyber Invest และสามารถใช้บริการให้คำแนะนำพิเศษเกี่ยวกับการลงทุนผ่านบริการ KExpert ที่พร้อมให้คำแนะนำเกี่ยวกับการลงทุนแบบมืออาชีพ ซึ่งถือเป็นความร่วมมือที่จะเสริมสร้างความรู้เรื่องการเงินและการลงทุนให้กับลูกค้าของธนาคารอย่างครบวงจร 
นายจงรัก รัตนเพียร ประธานกรรมการบริหาร บลจ.กสิกรไทย กล่าวว่า แนวโน้มการพื้นตัวทางเศรษฐกิจในอนาคตและการเติบโตของตลาดหุ้นไทยจะส่งผลต่อแรงซื้อจากนักลงทุนที่เข้ามาลงทุนในกองทุนแอลทีเอฟและอาร์เอ็มเอฟเพิ่มมากขึ้น โดยเฉพาะในช่วงที่เหลือของปีนี้ ทำให้ภาพรวมตลอดทั้งปีของกองทุนแอลทีเอฟและอาร์เอ็มเอฟทั้งอุตสาหกรรมน่าจะมีเม็ดเงินจากการลงทุนรวมมูลค่ากว่า 7 หมื่นล้านบาท 
บลจ.กสิกรไทย ได้วางเป้าหมายการเติบโตของมูลค่าทรัพย์สินของกองทุนว่า การร่วมมือจัดโปรโมชั่นดังกล่าว จะทำให้ บลจ.กสิกรไทย ยังคงรักษากองทุนใหญ่อันดับ 1 ต่อเนื่อง
ปัจจุบัน บลจ.กสิกรไทย มีส่วนแบ่งตลาดกองทุนแอลทีเอฟและอาร์เอ็มเอฟสูงสุดเป็นอันดับหนึ่ง โดย ณ วันที่ 26 ก.ย. 2557 มีมูลค่าทรัพย์สินภายใต้การบริหารสุทธิรวมมากกว่า 1 แสนล้านบาท แบ่งเป็นมูลค่าทรัพย์สินสุทธิในกองทุนแอลทีเอฟ รวม 66,276 ล้านบาท คิดเป็นส่วนแบ่งตลาดที่ 26.8% และมีมูลค่าทรัพย์สินสุทธิในกองทุนอาร์เอ็มเอฟ รวม 42,622 ล้านบาท คิดเป็นส่วนแบ่งตลาดที่ 27.4% มีบัญชีลูกค้ากองทุนแอลทีเอฟ ประมาณ 1.74 แสนบัญชี และบัญชีกองทุนอาร์เอ็มเอฟ ประมาณ 6.9 หมื่นบัญชี